**Ομιλία Ευάγγελου Μπασιάκου, Βουλευτή Βοιωτίας ΝΔ, Τομεάρχη Περιβάλλοντος, Ενέργειας και Κλιματικής Αλλαγής NΔ στο 20ο Εθνικό Συνέδριο «Ενέργεια & Ανάπτυξη 2015» του Ινστιτούτου Ενέργειας Νοτιοανατολικής Ευρώπης (Ίδρυμα Ευγενίδου, Αθήνα, 11 Νοεμβρίου 2015)**

Κυρίες και κύριοι,

Η Ενέργεια και οι φυσικοί πόροι αποτελούν για την Ελλάδα αναπόσπαστα και σημαντικά εργαλεία, ενταγμένα σε μια ολοκληρωμένη πολιτική βιώσιμης ανάπτυξης. Η αγορά της Ενέργειας αποτελεί έναν από τους πιο δυναμικούς τομείς ανάπτυξης της ελληνικής οικονομίας, ιδιαίτερα σήμερα, λόγω των έκτακτων συνθηκών της οικονομικής κρίσης που διέρχεται η χώρα. Παράλληλα, η Ενέργεια ήταν και παραμένει βασικός Πυλώνας στήριξης της κοινωνίας.

Στα πλαίσια αυτά, βασικοί στόχοι μας παραμένουν η **αειφορία**, η **ανταγωνιστικότητα** και η **ασφάλεια του ενεργειακού εφοδιασμού**, καθώς και η **μείωση του ενεργειακού κόστους**, τόσο για τον καταναλωτή, όσο και για την ελληνική βιομηχανία, τη μικρομεσαία βιοτεχνία και την αγροτική, πρωτογενή παραγωγή. Και φυσικά πάντα με απόλυτο σεβασμό στο περιβάλλον. Η αξιοπιστία και η ασφάλεια του ενεργειακού εφοδιασμού πρέπει να στηρίζεται τόσο στην πλήρη **αξιοποίηση όλων των Ενεργειακών παραγωγικών πηγών και πόρων** της χώρας, όσο και στον **εκσυγχρονισμό και στην ανάπτυξη των Συστημάτων Μεταφοράς και Δικτύων Διανομής** της Ηλεκτρικής Ενέργειας και Φυσικού αερίου, σε κάθε σημείο της χώρας. Επιπρόσθετα, η **μείωση του Ενεργειακού κόστους, η εξοικονόμηση Ενέργειας** **και η Ενεργειακή Απόδοση**, από τη μια θα ελαφρύνουν τον οικογενειακό προϋπολογισμό, και από την άλλη θα δώσουν την ώθηση που τόσο χρειάζεται η ελληνική βιομηχανία για να αποκτήσει ανταγωνιστικά πλεονεκτήματα και εξωστρέφεια. Ταυτόχρονα μέσα από αναπτυξιακές στρατηγικές, βασισμένες σε επενδύσεις, θα επιτευχθεί αύξηση του ΑΕΠ και θα δημιουργηθούν νέες θέσεις εργασίας. Και φυσικά βασική στρατηγική επιλογή πρέπει να παραμείνει η πλήρης εναρμόνιση με το 3ο Ενεργειακό Πακέτο της Ε.Ε. και η εφαρμογή των αντίστοιχων ενωσιακών ρυθμιστικών και νομικών πλαισίων.

Σε εθνικό επίπεδο, είναι αναγκαία η διαμόρφωση μακροχρόνιου Ενεργειακού Σχεδιασμού προς το 2030, που θα λειτουργεί μέσα από θεσμικό φορέα σε **αποπολιτικοποιημένη μορφή** καιθα αναγνωρίζει και καταγράφει κατευθύνσεις της ενεργειακής πολιτικής σε βάθος χρόνου, ακόμη και πέραν της δεκαετίας. Πιο συγκεκριμένα, οι **άξονες** στους οποίους θα πρέπει να στηριχθεί η Ενεργειακή Στρατηγική είναι:

**Πρώτον: Η αξιοποίηση και εκμετάλλευση των εθνικών ενεργειακών πόρων**, όπως κοιτάσματα υδρογονανθράκων και λιγνίτη, των ΑΠΕ (Ανανεώσιμων Πηγών Ενέργειας), όπως το ηλιακό και αιολικό δυναμικό, η γεωθερμία, η βιομάζα, με την αύξηση της διείσδυσης των βιοκαυσίμων, καθώς και το πλούσιο υδρο-δυναμικό, που παρέχει το ανάγλυφο της χώρας, σε συνδυασμό με την αποταμίευση ενέργειας.

**Δεύτερον: Ο επανασχεδιασμός των ηλεκτροπαραγωγικών πηγών** με βάση τον εξορθολογισμό στην χρήση του σωστού μείγματος καυσίμου, με στήριξη στην αναπτυξιακή κατεύθυνση της ΔΕΗ, αλλά και με ενθάρρυνση επενδύσεων που θα ενισχύσουν τον ανταγωνισμό και θα δημιουργήσουν νέες θέσεις εργασίας.

**Τρίτον:** Η ενίσχυση και επέκταση των **συστημάτων μεταφοράς και των δικτύων διανομής**, μέσα από την κατασκευή νέων Έργων, την προώθηση διασυνδέσεων με τα νησιά, που έχει ήδη ξεκινήσει, την ανάπτυξη έξυπνων δικτύων και νέων τεχνολογιών, καθώς και (σε αγαστή συνεργασία με την Τοπική Αυτοδιοίκηση) την προώθηση χρηματοδοτικών προγραμμάτων για υπογειοποιήσεις δικτύων στους αστικούς ιστούς.

**Τέταρτον:** Η άρση των στρεβλώσεων που νοθεύουν τον ανταγωνισμό και εμποδίζουν τη λειτουργία των αγορών **φυσικού αερίου και ηλεκτρισμού**, με λειτουργική αναβάθμιση, σε εφαρμογή των Ενωσιακών οδηγιών για την μετάβαση στο Ενιαίο Ευρωπαϊκό πρότυπο-στόχο.

**Πέμπτον:** Η αξιοποίηση του έμπειρου και υψηλού επιπέδου ανθρώπινου δυναμικού και

**Έκτον:** Ο επανασχεδιασμός και η κατασκευή περιφερειακών αποθηκευτικών χώρων καυσίμων.

Κυρίες και κύριοι, η Ελλάδα είναι, όπως καλά γνωρίζετε, από τις χώρες της Ε.Ε. με τη μεγαλύτερη ενεργειακή εξάρτηση σε πετρέλαιο και φυσικό αέριο, καθώς καλύπτει ένα εξαιρετικά μεγάλο ποσοστό των αναγκών της από εισαγωγές. Σύμφωνα με τα στοιχεία της Eurostat, το 2014 η ενεργειακή εξάρτηση της Ελλάδας βρισκόταν στο 62,1% έναντι μέσου όρου της Ε.Ε. 53,2%. Η Ρωσία είναι σχεδόν αποκλειστικός προμηθευτής φυσικού αερίου, μέσω αγωγών, καλύπτοντας συνολικά το 65% των ετήσιων αναγκών της χώρας, και παράλληλα ο μεγαλύτερος προμηθευτής πετρελαίου, καλύπτοντας το 2014 το 41% της συνολικής κατανάλωσης.

Η **ΕΛΛΗΝΙΚΗ ΑΓΟΡΑ ΦΥΣΙΚΟΥ ΑΕΡΙΟΥ** είναι σε ύφεση λόγω και της τρέχουσας οικονομικής κρίσης. Για την αναστροφή της κατάστασης αυτής, αλλά και για τη διεύρυνση της πρόσβασης των καταναλωτών στο φυσικό αέριο, όπου υπάρχουν ακόμα μεγάλες προοπτικές, πρέπει να ληφθούν μέτρα που αφορούν :

· Στην **επέκταση του δικτύου υψηλής πίεσης** για την τροφοδοσία όσο το δυνατόν περισσοτέρων περιοχών της ελληνικής επικράτειας με φυσικό αέριο.

· Στη **δημιουργία κόμβου διαπραγμάτευσης φυσικού αερίου στην ελληνική επικράτεια.**

· Στην **απελευθέρωση των αγορών φυσικού αερίου των τοπικών δικτύων διανομής** στο πλαίσιο φιλικού διακανονισμού με τις ΕΠΑ και στην προώθηση της επέκτασης των δικτύων διανομής και σε άλλες περιοχές της Ελλάδος.

· Στην **προώθηση της υλοποίησης του αγωγού ΤΑΡ** στο πλαίσιο της σχετικής συμφωνίας με τη χώρα μας με παράλληλη προστασία των νόμιμων δικαιωμάτων των αγροτών και ιδιοκτητών γης και των τοπικών κοινωνιών των περιοχών διέλευσης του αγωγού.

· Στην **προώθηση των λοιπών διασυνδέσεων του εθνικού συστήματος φυσικού αερίου** με αυτά των γειτονικών χωρών (π.χ. ελληνοβουλγαρικός αγωγός), **καθώς και όλων των ενεργειακών επενδύσεων που θα τροφοδοτούν ή θα διασχίζουν την ελληνική επικράτεια** (π.χ. υπόγεια αποθήκη Νότιας Καβάλας, νέος σταθμός LNG στη Βόρειο Ελλάδα, αγωγός TESLA, κλπ.).

· Στην **ενθάρρυνση της διαμετακόμισης φυσικού αερίου** από την Ελλάδα σε άλλες χώρες (π.χ. Βαλκάνια) και στη **συνεργασία σε ευρωπαϊκό και περιφερειακό επίπεδο** για τη δημιουργία ολοκληρωμένης περιφερειακής αγοράς φυσικού αερίου.

· Στην **ολοκλήρωση της δρομολογημένης ιδιωτικοποίησης του ΔΕΣΦΑ,** με σεβασμό στις κοινοτικές διαδικασίες.

· Στην **ανάπτυξη εφαρμογών υγροποιημένου φυσικού αερίου (LNG) μικρής κλίμακας**, προκειμένου να δοθεί η δυνατότητα τροφοδοσίας με φυσικό αέριο σε όλες τις παραγωγικές μονάδες που ευρίσκονται μακριά από δίκτυα φυσικού αερίου, αλλά και η δυνατότητα για κίνηση βαρέων οχημάτων και πλοίων της ακτοπλοΐας με φυσικό αέριο.

· Στην **ανάπτυξη σταθμών ανεφοδιασμού ελαφρών οχημάτων με πεπιεσμένο φυσικό αέριο (CNG).**

Όσον αφορά την **ΗΛΕΚΤΡΙΚΗ ΕΝΕΡΓΕΙΑ**, πρέπει να τεθούν ειδικότεροι στόχοι εντός σαφούς χρονοδιαγράμματος υλοποίησης, όπως:

* Ο **εκσυγχρονισμός της ΔΕΗ**.
* Η ολοκλήρωση της **διασύνδεσης των Κυκλάδων**, καθώς και η **διασύνδεση της Κρήτης** με απώτερο στόχο την πλήρη διασύνδεση της νησιωτικής Ελλάδας με το ηπειρωτικό σύστημα της χώρας, ώστε να εξαλειφθούν πλήρως οι επιβαρύνσεις των λογαριασμών λόγω του κόστους των ΥΚΩ (Υπηρεσιών Κοινής Ωφέλειας), που επιβαρύνουν το ενεργειακό κόστος με 800 εκατομμύρια ετησίως.
* Η περαιτέρω **ανάπτυξη των ΑΠΕ** **μέσα από ορθολογικές μελέτες επάρκειας** χωρίς να δημιουργούνται στρεβλώσεις στη διαχείριση του Συστήματος.

Έτσι, η **ΕΘΝΙΚΗ ΕΝΕΡΓΕΙΑΚΗ ΣΤΡΑΤΗΓΙΚΗ** θα πρέπει να αναδείξει τη μοναδική γεωπολιτική θέση της χώρας στο νοτιο-ανατολικό άκρο της Ευρώπης και στην Ανατολική Μεσόγειο. Μέσα από την προώθηση των ενεργειακών διαδρόμων-αγωγών μεταφοράς ηλεκτρικής ενέργειας και φυσικού αερίου, ενισχύοντας το στρατηγικό ρόλο μας στην ευρύτερη περιοχή, που αποτελεί τη διασύνδεση τριών Ηπείρων, της Ασίας και της Αφρικής με την Ευρώπη. Η έντονη κινητικότητα που καταγράφεται το τελευταίο διάστημα στον τομέα της ενεργειακής διπλωματίας, με επίκεντρο την Ελλάδα, συνδέεται άμεσα, τόσο με την υψηλή εξάρτηση της χώρας από τη Ρωσία σε φυσικό αέριο και πετρέλαιο, όσο κυρίως με τον ρόλο που μπορεί να παίξει ως κόμβος διαμετακόμισης ενεργειακών πρώτων υλών από τρίτες χώρες προς την Ευρώπη, συμβάλλοντας στον περιορισμό της ενεργειακής εξάρτησης της ευρωπαϊκής αγοράς από τη Ρωσία. Η Νέα Δημοκρατία θέλει να περάσει ο «Νότιος Ευρωπαϊκός Αγωγός» από την Ελλάδα, όπως έχει συχνά τονίσει και ο πρόεδρος του κόμματος Βαγγέλης Μεϊμαράκης.

Η διέλευση από την Ελλάδα του αγωγού TAP, ο οποίος θα μεταφέρει από το 2020 και μετά 10 δισ. κ.μ. φυσικού αερίου στην Ευρώπη, σε συνδυασμό με τις δυνατότητες που υπάρχουν για τη δημιουργία ενός κόμβου φυσικού αερίου στη Βόρεια Ελλάδα, ο διασυνδετήριος αγωγός IGB (διασύνδεση με Βουλγαρία) και οι προοπτικές που ανοίγουν οι νέες ανακαλύψεις κοιτασμάτων στην Κύπρο, το Ισραήλ και την Αίγυπτο ενισχύουν τις δυνατότητες επίτευξης του στόχου μετεξέλιξης της Ελλάδας σε «ενεργειακό κόμβο».

Τα τριμερή σχήματα συνεργασίας που αναπτύσσει η Ελλάδα, τόσο με την Κύπρο, όσο και με το Ισραήλ και την Αίγυπτο, έχουν την υποστήριξη των ΗΠΑ, καθώς αποτιμώνται ως ενέσεις σταθερότητας στην ασταθή περιοχή της Ανατολικής Μεσογείου. Στην ατζέντα των ελληνοαμερικανικών σχέσεων βρίσκεται και η κατασκευή του διασυνδετήριου αγωγού αερίου Ελλάδας - Βουλγαρίας (IGB), όπου η Ουάσιγκτον επιθυμεί την υπέρβαση των τεχνικών εμποδίων που έχουν προκύψει, ώστε να προχωρήσει απρόσκοπτα η υλοποίηση του έργου. Η ολοκλήρωση του ΤΑΡ, καθώς και οι εφαρμογές υγροποιημένου φυσικού αερίου μικρής κλίμακας μέσω τερματικών σταθμών LNG, εντάσσονται επίσης στην πιο πάνω ατζέντα, καθώς θα συμβάλλουν στη διαφοροποίηση των ενεργειακών πηγών εφοδιασμού της Ευρώπης.

Το Περιβάλλον και η Ενέργεια μπορούν αναμφισβήτητα να καταστούν τα συγκριτικά μας πλεονεκτήματα στο διεθνή ανταγωνισμό. Η Ελλάδα με την άσκηση **έξυπνης Ενεργειακής Διπλωματίας** μπορεί να επιτύχει, όχι μόνο την **Ενεργειακή της Ασφάλεια και Αυτάρκεια** (εναλλακτικές πηγές, εναλλακτικοί δρόμοι, εναλλακτικές μορφές ενέργειας), αλλά και να καταστεί σημαντικός **Διεθνής Ενεργειακός Κόμβος**. Η **Στρατηγική των Αγωγών** μπορεί να μας ξαναβάλει πρωταγωνιστικά στο διεθνές παιχνίδι.

Στη ΝΔ δίνουμε ιδιαίτερο βάρος στην αποτελεσματική προστασία του φυσικού μας πλούτου, παράλληλα με την αξιοποίηση των παραγωγικών εφεδρειών που αναμφίβολα διαθέτουμε στον τομέα του περιβάλλοντος. Είναι αδήριτη ανάγκη, πάντοτε, η εθνική ενεργειακή στρατηγική να κινείται στα πλαίσια αντιμετώπισης του παγκόσμιου φαινομένου της κλιματικής αλλαγής, ιδιαίτερα στη σύγχρονη εποχή, που εκατό εκατομμύρια επιπλέον άνθρωποι στον κόσμο θα οδηγηθούν στην ακραία φτώχεια μέχρι το 2030, εάν δεν ληφθούν μέτρα για τον περιορισμό των συνεπειών της κλιματικής αλλαγής, σύμφωνα με έκθεση της Παγκόσμιας Τράπεζας που δόθηκε στη δημοσιότητα τις προηγούμενες μέρες. Οι επιπτώσεις θα είναι ιδιαίτερα σφοδρές για την αφρικανική ήπειρο, όπου η κλιματική αλλαγή μπορεί να οδηγήσει σε εκτόξευση των τιμών των τροφίμων μέχρι και κατά 12% το 2030.

Ολοκληρώνοντας την παρέμβασή μου αυτή, θα ήθελα να τονίσω ότι, επιδίωξή μας είναι να διαμορφώσουμε εφαρμόσιμες πολιτικές κι ένα αποτελεσματικό και λειτουργικό πλαίσιο για να καταφέρουμε, στην πράξη, να αξιοποιήσουμε παραγωγικούς κλάδους. Ώστε να μπορέσουμε να κινητοποιήσουμε μια οικονομία η οποία σήμερα έχει παραλύσει. Για τη Νέα Δημοκρατία, ζωτικής σημασίας είναι η εκπόνηση και εφαρμογή ενός Μακροχρόνιου Ενεργειακού Σχεδιασμού της χώρας, με στόχο τη μετατροπή της χώρας σε σημείο αναφοράς περιφερειακής ανάπτυξης. Η προστασία του περιβάλλοντος και η αξιοποίηση των φυσικών πόρων δεν αποτελεί μόνο ηθική υποχρέωσή μας απέναντι στις επόμενες γενιές, αλλά και μια σημαντική αναπτυξιακή ευκαιρία για τη χώρα, την οποία οφείλουμε να αξιοποιήσουμε.

Σας ευχαριστώ θερμά και εύχομαι κάθε επιτυχία στις εργασίες του Συνεδρίου σας.